
Gitta néni

Várnánk, hogy dinoszauruszokkal kezdődik ez a mese, mivelhogy ez a címe. Ezek vagyunk mi, ésszerű lények. Gitta néni viszont egyáltalán nem várta, hogy valami is dinoszauruszokkal kezdődjék a napjában, de még az egész életében sem, amivel nem akarjuk azt állítani, hogy nem ésszerű lény, de csak mert nem merjük, legalábbis szemtől szembe. Gitta néni, teljes nevén Vérmes Brigitta testnevelő tanár állta el az utat az iskola előcsarnokában, észlelve, hogy Panni egy akkora szörnyeteget vezet pórázon befelé, mint ő maga: „Mi a rosseb ez itt? Ezerszer megmondtam, hogy tilos kutyát behozni!” Panni nagy levegőt vett, taglalta volna a kutyák és a dinoszauruszok közti különbséget, de Ovirapci fölegyenesedve Gitta néni szemébe nézett, és kitátotta a száját. Gitta néni négy méternyit ugrott hátrafelé, még röptében irányba pördülve, s amint földet ért, futva indult az igazgatói iroda felé. 
– Na, na, kollegina, mi a baj? – nézett föl a papírjaiból Papírkerty Andor, az igazgató. Gitta néni levegő után kapkodott: – Igazgató úr, egy krokodil vagy tirannoszaurusz, megmondtam, kutyát nem lehet, a Panni!
– Aha – az igazgató szemöldöke fölcsúszott a homlokára – ponto-sabban?
– A Panni kutya helyett egy... dinoszauruszt hozott az iskolába!
– Holott Ön kutyára utasította. Szófogadatlanok ezek a mai fiatalok.
– Nem, épp azt mondtam, hogy nem lehet kutyát...
– Helyes. És Panni nem is hozott kutyát. Akkor mi a gond?
– De...
– Tömörebben, kollegina, bőven van dolgom. Érjen a végire még ma. Mi van? Milyen Panni?
– A dinoszaurusz... Panni... A... Anna...
– Értem, Dinoszaurusz Anna. Melyik osztályba jár? – Az igazgató félretolta az iratcsomagot. Ma már nem lesz itt adminisztrálva, ha ez így megy tovább. – Kollegina, esetleg, ha nincs jól...
Gitta néni lélegzése végre megállapodott: – Kolbert Anna, harmadik bé, éppen most, egy dinoszauruszt vezetve jött be az iskolába.
– És... ön mit tett?
– Idesiettem.
– Ahelyett, hogy ezt megakadályozta volna. Miből gondolja, hogy én vagyok az illetékes dinoszauruszügyben?
– Deee...
– Mit de? Mondja meg Kolbert Annának, hogy ne hordja a dinosza-uruszait az iskolába! 
– De már behozta!
– Hát mondja meg neki, hogy vigye ki. Minden dinoszaurusz miatt nekem kell félbehagynom a... izét!?
– De én nem merem... Rám nézett az a dinoszaurusz, és kinyitotta a száját!
– Értem, harapós dinoszaurusz. Önnek az a gyanúja, hogy Ön fölkeltette a dinoszaurusz étvágyát? Kolbert Anna nem elég neki reggelire?
– Igazgató úr, de tényleg! Mégis, ön egy férfi, és egy dinoszaurusz...
– ...egyen meg engem. Jó. – Az igazgató csüggedten a felöltője után nyúlt a székkarfára. Bonyodalmak vannak. Intézkedni kell.
-Eközben a harmadik bé zajong az óra előtt. Nyílik az ajtó, nyilván jön Regina néni, azaz Mérő Regina osztályfőnök és matematika-tanárnő.
Nem Regina néni az, hanem egy dinoszaurusz, pórázon. Aztán Panni, a póráz másik végén. Ijedt, süket csönd támad. Panni nem szól egy szót sem, megy a hátsó sorba, a helyére, csak ő ül ott, illetve most már egy dinoszaurusz is hasal a mellette lévő szék helyén, két könyöke vagy mi a padon, a farka vagy mi oldalt görbül, hosszabb, mint a távolság a hátsó falig. A többiek óvatosan sandítanak hátrafelé, egyenesen odanézni nem mernek.
Megint nyílik az ajtó, kicsit visszacsukódik, ez volna a harmadik bé? Szokatlan a halálos csönd, nincs bent senki?
– Jöjjön csak, Regina, maga megy elől, a magáé az óra, nem?
– Igazgató úr, Ön is bejön? – Regina nem érti a helyzetet, nyilván hirdet valamit a diri, de neki nem szólt senki, sportügy lehet, ha Gitta is vele jött. Nem lehet zavartalanul matematikaórát tartani, hogy érjen így az anyag végire. Miért nem az osztályfőnökire jönnek be? És miért nem tudnak előtte szólni? 
Regina néni ferdén néz hátra a kíséretére, behúzza utánuk a tanteremajtót, aztán szembefordul az osztállyal, nagy levegőt vesz, hogy bejelentse az igazgatót, és félúton elakad a lélegzete, a szája nyitva marad. A leghátsó sorból egy gyereknagyságú strucc, vagy főnix, vagy griff, vagy garudamadár néz szembe vele, Panni mellől.
– Ez... – szólal meg az igazgató, de egyelőre nem tudja folytatni.
– Ezt mondom! – tör ki Gitta néni.
– Na – teszi hozzá Regina néni, kieresztve a tüdejében rekedt levegőt. Matematikaóra következne, de előbb, ugye... – Igazgató úr szeretne bejelentést tenni, tessék parancsolni, Igazgató úr. (Meg aztán van ott hátul az a hogymondják is.)
– Dinoszaurusz Anna az óra után jöjjön be az irodába – az osztályban forognak a fejek, ki lenne a Dinoszaurusz Anna, itt csak egy Anna van, a Kolbert Panni. – Azt az izét meg... Azt nem lehet egyedül hagyni... Nem lehet csak úgy kikötni... De az irodámba... Mégis mi az isten ez itt??!! 
– Ezzel jött be – néz az igazgatóra magyarázóan Gitta néni.
– Már mondtam magának, hogy mondja meg Dinoszaurusz Annának, hogy vigye ki innen a... Kolbert... Világos?! – így az igazgató, aztán kurtán int Gitta néninek, és sietve távoznak az osztályból.
– Nna – mondja megint Regina néni, nem is olyan rosszak az idegei – erre majd visszatérünk az osztályfőnöki órán, de most arccal a matematika felé! – nyitja a tankönyvet, veszi a krétát, fordul a tábla felé. Onnan sem látszik az a túlméretes baromfi. Hallatlan, az egyik okostelefonozik, a másik dinoszauruszokkal császkál, mi lesz itt már. Régebben nem voltak ezek.
– Gitta, elvárom, hogy legközelebb ne engem zaklasson, oldja meg – fordul be az irodájába az igazgató.
Gitta néni orra előtt becsapódik az irodaajtó. Női nehézatléta volt, testnevelő tanár, de azért... Mit oldjon meg? Hogy oldja meg? Leginkább talán a kalapácsvetés merülhet fel. Óriásstrucc-vetés. Gitta néni könnye kicsordul, ami sok, az sok.

Nagy dolog a webes kereskedelem
Két évre nyúlnak vissza az előzmények.
Kolbert Alfonz régi lakatos, egy új világban. A Magyar Posta hagyomá-nyosan nehézkes. Rendszeres, hogy bemegy a Postára a saját értesítésükkel, aztán húsz percig keresik a frissen érkezett csomagot, ja, hogy nagyobb a szokásosnál, máshová kellett tennünk, bocsánat. Sebaj, vannak ma már csomagküldő szolgálatok. Kolbert úr az utóbbi időkben egészen rájuk kapott, még ha van is a webes rendelésnek kockázata. Például rendelt egy hihetet-lenül olcsó, „ipari szabvány” kombinált fogót a szintén teljesen meggyőző képe alapján, ámde a csomag akkora volt, mint egy gyufaskatulya, és annak is a háromnegyede a buborékcsomagolás. A szerszám benne, mint a kisujja körme, mivelhogy nyakkendőre tűzhető spiáter díszhasonmás, talán lakatosünnepekre. Biztos oda volt írva valahova, hogy kell vigyázni vele.
Hogy aszongya például a webáruház: jó nagy, friss tojások, még szállítással is olcsóbbak, mint ha helyben venné, az idejével is spórol, egyszer kipróbálja, egy életre rászokik. Kolbert úr? Igen, önnek, itt van ni, buborékcsomagolásban, három friss, extranagy tojás. Legalább négyszer akkorák, mint az XL-es, higgye el, ez a három többet ér, mint tíz szokásos, amiből kettő rendszerint beleragad a dobozába. Hogy nincs rajta a piros bélyegző? De uram, visszaküldési garancia. Különben biztos alaposan elolvasta? Lehet, hogy nem is étkezési tojások, hanem dísztárgynak készültek, műanyagból? Én tönkre nem tenném.
– Bocsánat, micsoda? Tojások? Rendben megkapta, nem? Mi az, hogy ütemesen kopog? Van rajta piros visszaszámláló? Nincs? Akkor nem pokol-gép, legföljebb kikel, haha. Mi csak a szállítók vagyunk, miért nálunk rekla-mál? Persze, hogy Kínából jönnek, miért, melyik volt a webáruház? Mi nem onnan jön, biztos vett már fokhagymát, háromszor akkora gerezdekkel, és rossz volt? Na ugye! Ha záptojások, visszaküldi a kínaiaknak, halló, halló! (Letette. Mind ilyenek. Egyébként nagyon szép tojások, egy próbát nekem is megér.)

Tiszta forrásból
Tegyük fel, hogy Kína északi részén eddig sosem látott, szenzációs dinoszaurusz-telepekre bukkan a régészet. A hideg, a szárazság, a talaj-összetétel és hasonló természeti körülmények jóvoltából remekül megtartott leletek okoztak némi félreértést, ami örökre belerögződött a fajmegnevezé-sekbe is. „Oviraptor”, azaz tojásrabló dinoszaurusz. A modern ősrégészetnek száz évébe telt, amíg rájött, hogy nem tojás-fölfalásra készült a – pláne esetleg tollas – dínó, hanem szerette volna kikölteni a fészekalját. Mintha krimiken iskolázott régészek föltárnák az egykori Pompeji bűnözőit csoportos gyerekrablás közben, Isten nem ver bottal. Büntetőjogi félreértés, az ókori óvodát és a kísérő személyzetet temette hirtelen maga alá a vulkáni hamu.
Egyes régi élőlények szándékos konzerválás nélkül is kiválóan ránk maradhattak, ha a tartósítás eléggé gyors volt, a vulkánkitörések csak az egyik műfaj. Rovarok ágyazódtak a rájuk csöppent gyantába; a kompozíció mára borostyánná kövült, nagyon jó ára van. És: ismeretes az a jelenség is, amikor pokoli hideg sújt le a magasból, pár másodperc alatt többször tíz fok hőmérsékletzuhanással. Aztán a gyorsfagyasztott élőanyag folytatólag a jégkorszakba ágyazódik. 
Mármost ismeretes a kultúrtörténetből, hogy a régészeti lelőhelyek gazdasági hasznosításának több módja is van. Egyiptomi múmiák ki-porciózása például az illegális régészeti bűnözés keretében sokkal jobb gazdasági kihozatallal jár, mint fáraókat egészben kiállítani. Akárhogyan is, ha az egykori fáraó sejtette volna, milyen lesz valójában a halála utáni pályafutása, aligha csomagoltatja be magát.
Ezek után érthető, ha hirtelen gyorsfagyasztott, egész fészekaljnyi dinoszaurusz-tojásból néhány, a lelepleződés megelőzése végett még a kiolvadás előtt, frissen (korrekt termékajánlat) a webes feketekereskedelem csatornáiban indul vándorútra, amúgy eléggé hiányos műleírás kíséretében. Legföljebb a legutolsó kereskedelmi lépcsőig lehet aztán visszakövetni, ha ehetetlen volna – ami nem is biztos.

Ovirapci
De ne szaporítsuk a szót. Ovirapci kikelt a tojásból, Panni szülei nagyobb megdöbbenésére, mintha tényleg pokolgép lett volna a burkolatá-ban. Panni maga azonban mit sem csodálkozott: ha az ember elegendően fiatal, semmin nem lepődik meg, amit először lát, mert még nincsenek előítéletei. Panninak fogalma sem lehetett róla, milyennek is kellene lennie valakinek, aki egy tojásból bújik ki. Nyöszörgő, kopasz csirkéhez hasonló, magatehetetlen élőlényt látott, és hatévesen épp szüksége volt valakire, akit gondozhat. Ezzel jókora terhet vett le Kolbert Alfonz és Kolbert Alfonzné, született Kismorzsa Pintyő divatruha-készítő válláról, noha tőlük sem állt távol az állatgondozás: zebrapintyek egy kalitkában; egy másik kalitkában fecsegett bő repertoárral Gyurika, a papagáj, akinek fogalmazási képességeit mindketten komoly erőbefektetéssel fejlesztették („Gyurrika vagyok”, „Nyasgem, főnök urr”). Nyilvánvalóan nem kell állatokat kivinni a lakásból, pláne bevinni valamely munkahelyre.
Ovirapci az életét épp a gyorsfagyasztásnak köszönhette, így élte túl azokat a természeti katasztrófákat, amelyek miatt bolygószerte kihalt az egész közeli rokonsága. (Emberben is van, aki így képzeli, menne a krióba, hiszen jön a világvége.) A nevét viszont annak, hogy Panni nagyon korán megtanult olvasni, és az internetről kibányászta, miféle lény lehet az újszülött. Komolyabban elmélyedt a korunkban rohamosan fejlődő dinoszaurusz-ismeretben, ahol minden „tudás” szinte naponta változik, keverednek a tények és a hiedelmek, azaz: minden és az ellenkezője is lehetséges.
Az új családtag aztán határozottan kék tollakat kezdett növeszteni, hosszú és merev farkat, a karjai pedig megnyúltak és szintén némileg kitollasodtak. Ez csak megerősítette Panni meggyőződését: ugyanis kezdettől arra jutott, hogy a tojásból egy oviraptor került elő, akiről ugyan az ősleletek csak valószínűsítették, de mára közvélekedés, hogy utódlásként tojásokat keltetett ki; nagyjából mindenevő volt, tojást is ehetett persze. Továbbá körülbelül ember nagyságúra is növekedhet. Node lehetne Panninak testvére is, igazán nem kilátástalan az eltartása. 
Panni elméjén kívül sehol sincs még összefoglalva, hogyan kell gondozni egy viharosan növekvő dinoszauruszt, aki távolról leginkább egy struccra hasonlít, és az alkata miatt szokatlan eszközökre szorul társadal-munkban. Esetünkben ilyenek sehol sem kaphatók, bár szabványon kívüli alkatúak számára születnek segítő technikák.
Hidegben a kutyákat is öltöztetik; mit viseljen egy oviraptor? Azután kéket-e, vagy rózsaszínt? Szokás a kutyákat kiképezni, de ehhez kutyaiskolá-ba kell járni vele, nem valószínű, hogy fogadnak dinoszauruszokat is. Eg-yáltalán, képezhető egy oviraptor? Ezer a gond, mind Panni vállát nyomja, és mind afféle, amilyenek az oviraptor-időkben föl sem vetődtek volna, nem volt például állatorvosi nyilvántartás, dinoszauruszoltási bizonyítvány, "-„dinoszaurusszal belépni tilos” táblák, dinoszauruszkaka-fölszedő kézi ké-szülék. Annyira szórványosak az őskori maradványok, hogy éles vita alakult ki még a tojások fajhoz rendelése felől is, hiszen például ezen múlik, mit hiszünk a fölötte megkövült és oviraptor-tartozékként meghatározott három darab centiméteres csont eredeti gazdájáról, épp ette-e, vagy keltette-e. És ha az utóbbi, akkor is fölvetődnek további kérdések: mondjuk a dinoszaurusz-tyúk tojik, de lehet, hogy a dinoszauruszkakas költi ki. A maradványokból még DNS-szekvenálással sem lehet biztonsággal megállapítani az ivari hovatartozást. Ráadásul ma is vannak állatfajok, amelyek szabadon válto-gatják a nemüket, ha úgy hozza a szükség. Méghogy kék meg rózsaszín raptorviselet. 
Tartozhattak a dinoszauruszok, például az oviraptorok akár az intelligensebb lények közé is, ha az ilyesminek egyáltalán köze van az agytömeg viszonylag magas arányához az egész testtömeghez képest. Különben ma már ismeretes, hogy egy varjú mogyorónyi agyába is belefér ugyanannyi intelligencia, mint egy csimpánzéba.
Eljön még az idő, amikor a nagyvilág is fölfogja, milyen szellemi teljesítményre képes egy kisgyerek, ha a szükség úgy hozza. Ám Panni szellemi teljesítménye mellett a dinoszauruszok értelmi lehetőségeivel is szembesülnie kell a nagyvilágnak, amint rövidesen kiderül.

Egy fenét vagy te Gyurrika
Mindenképpen dicsérnünk kell Kolbert Alfonzot és a nejét, azaz apát és anyát, mert föl sem vetődött bennük, hogy egy ekkora lény eltartásához ne járulnának hozzá anyagilag, szinte erejükön felül. Bőven megtérül. Aki már látott kisgyereket, tudja, hogy a család számára komoly terhelés. Ámde, ha van egy dinoszaurusza, a napja nagyobb részében nem a szülein lóg, hanem komoly és áldozatos öntevékenységbe fog.
Persze kétféle állatos kisgyerek van. Az egyik folyamatosan nyúzza valamilyen állatért a szüleit, aztán ha megtörnek és hoznak neki egyet, kiderül, hogy rajtuk kívül senki más nem fogja gondozni az új családtagot, főként nem az, aki kiharcolta a jövetelét. Ezzel szemben a másik féle gyerek egészében magára vállalja nemcsak az új lény gondozását, hanem azt is, hogy alaposan kiképezi magát, és rövidesen többet tud az új jövevény élettanáról, táplálkozási és egyéb szükségleteiről, mint egy közepes állatkerti szakember, hacsak ez az utóbbi nem szakosodott épp arra a fajra. Ezzel csak az lehet a baj, ha ama állatfaj egyetlen eleven példányban létezik a Földön, és minden rokonsága néhány nehezen azonosítható csontdarab; egy maroknyi ilyenről az sem biztos, hogy egyetlen őslényfajhoz tartozott-e, de ezt már említettük az oviraptorok kapcsán. Ha egy eleven ilyen lénnyel felnőtt szakember kerül szembe, nem biztos, hogy az élete további részében fel tudja dolgozni szakmailag, lelkileg és értelmileg az esetet. Ha viszont a megfelelő gyerek az illető, zökkenőmentesen válik belőle profi dinoszaurusz-szakember, már említettük, hogy nincsenek ezt akadályozó előítéletei.
Mármost igaz, hogy ilyen szakértelme a családban, sőt az egész világon egyelőre csak Panninak van; de azért a szülei is megszerették ezt a lényt, csak mert a gyerek szereti, még ha ez, már a szépsége okán, közvetlenül nem merülne is fel. Node ismeretes, mennyi féle élőlényt lehet szeretni, úgy-szólván minden fajtát, az Escherichia Coli bélbaktériumoktól az ecet-muslicákon és a sörélesztőn keresztül az afrikai elefántig.
Ráadásul vitán felül Kolbert Alfonz maga tehetett róla, hogy Ovirapci a családba került, az erkölcsi felelősséget és az ebből fakadó kötelezettségeket mindenképp vállalnia kell. Amellett szívósan próbált tájékozódni az inter-neten afelől, hogy egyáltalán találhatna-e bármiféle intézményt a dinoszau-rusz számára. Fölhívta az Állatkertet, ahol először helyből bolondnak nézték, aztán közölték vele, hogy a szűkös költségvetésük nem engedi gyökeresen új fajok teljes gondozási vertikumának a kiépítését a táplálástól az orvosi ellátásig, még ha csak egyetlen egyedről volna is szó, sőt pláne, méghogy, nahát. Aha, igen, végre értik, fogadásból tesz fel ilyen kérdéseket az Állatkertnek; na és ki nyert?
Föl sem vetődhetett, hogy a saját személyében próbálkozhatna. Elgondolta, mi történne, ha mondjuk találna egy másfél kilós gyémántot, és személyesen kezdene házalni vele. Ezer lehetőség vetődik fel, egyik életveszélyesebb mint a másik. Egyszer felhívta a Tudományegyetemet, azzal, hogy van egy elméleti kérdése, mit kellene kezdeni egy eleven dinoszaurusszal; persze-persze, nyilván csak a Jurassic Park hatására vetődik fel egy közönséges, laikus polgárban efféle ötlet, azt nem tudhatjuk, ki maga, de ha író volna, biztosan érdeklődve várja a világ a regényét, de ugye nem haragszik, mi nem, nekünk bőven van dolgunk, tudományos kutathatné-kunkban.
Így telt el vagy két év. Panni egyre okosabb, egyre többet olvas, egyre többet tud a dinoszauruszokról, és rendben van, úgy látszik, Ovirapci nem ad hangot. Néha Panniban fel is vetődött, hogy egy oviraptornak milyen lehet a hangja, ha van neki egyáltalán. Úgy néz ki, mint egy óriási madár, vannak ugye a pingvinek, a struccok, az interneten nagy halom hangfelvétel található, ha egyszer Ovirapci megszólalna, alighanem valami mély, búgó, dörmögő vagy bőgő hang jönne belőle, mint mondjuk egy tehénből. Anya és apa állan-dóan beszélnek a papagájhoz. A papagáj csaknem emberhangon képes meg-szólalni, ami azért megtévesztő, mert a papagáj nem értelmes lény, fogalma sincs róla, miket beszél, szerencsére apa főnökének sincs. Na, ami azt illeti, Ovirapcihoz meg Panni beszél folyamatosan; ha eszes lény volna, és néhány egyéb madárhoz hasonlóan, megtévesztően emberszerű artikulációval tudna megszólalni, ő esetleg tudhatná, hogy mit jelent, amit mond.
Azt hihetnénk, hogy mivel nincsenek előítéletei, Panni semmin nem fog meglepődni. Panni maga is így gondolta. Egészen addig a délutáni pillanatig, amíg ki nem vezette a konyhába etetni, és az ablakbenyílóban, a kalitkájában Gyuri, a papagáj némi csattogó csipogást követően vidáman közölte vele: „Gyurrika vagyok.” Egyszerre tárgyilagos, mély hang szólalt meg: „Egy fenét vagy te Gyurika.” Panni háromszor körbefordult, hogy hol van apa, node reggel munkába ment, és még vagy két óra, mire hazaérhet. Ám apa sehol sem volt látható. A papagáj ijedten ismételte: „egy fenét vagy te gyurrika.” Igazán tanulékony papagáj. Biztosan még sok szép dolgot tudna mondani apa főnökének. De apa hangfekvésének megtévesztő utánzására egészen biztosan képtelen. Rendben van, merre lehet itt egy magnó, pillanatnyilag nem látszik, de lennie kell, nyilván apa felvételével, a papagáj nyelvi továbbképzésére az ő távollétében. Panni lehajolt, nézett az asztal alá, majdnem beleütközött a fülével Ovirapci fejébe, amikoris Gyuri újra közölte, hogy „Gyurrika vagyok.”
Panni majdnem kiesett a ruhájából, amikor közvetlenül a fülébe dörmögött apa mély hangja: „Mondom, hogy nem vagy te Gyurrika, ilyen hülye papagájt!” Rémülten elkapta a fejét, be is verte az asztal lapjába, ahogy szembefordult Ovirapcival. Ovirapci a papagáj felől Panni felé fordult, majd mintegy magyarázólag hozzátette: „úgy tudom, mégpedig tőled, hogy a Gyuri fiúnév, ez a hülye papagáj pedig nőstény.”

(folyt.köv.)
